section_heading: Vojna karijera
paragraph_text: Od ožujka 1895. služi u stožeru 2. gardijske pješačke divizije u Berlinu i to iduće dvije godine, do ožujka 1897., kada postaje zapovjednikom bojne u 1. gardijskoj pješačkoj pukovniji. U listopadu te iste godine imenovan je pobočnikom na carskom i kraljevskom dvoru Vilima II. Od lipnja 1898. na dvoru obnaša dužnost zapovjednika dvorske garde. U listopadu 1899. imenovan je zapovjednikom 2. gardijske pješačke pukovnije koju dužnost obnaša do svibnja 1900. kada je promaknut u čin potpukovnika, te imenovan pobočnikom na carskom i kraljevskom dvoru i pratiteljem prijestolonasljednika krunskog princa Vilima. U rujnu 1903. postaje zapovjednikom 40. pješačke brigade, dok je u travnju 1904. promaknut u čin general bojnika, a u rujnu 1907. u čin general poručnika. U listopadu 1907. imenovan je zapovjednikom 17. pješačke divizije smještene u Schwerinu na kojoj dužnosti se nalazi do veljače 1911. kada postaje zapovjednikom VI. korpusa sa sjedištem u Breslauu. Ubrzo nakon tog imenovanja, u rujnu, promaknut je u čin generala pješaštva. Na dužnosti zapovjednika VI. korpusa dočekuje i početak Prvog svjetskog rata.